Atentat la Moscova: Anchetatorii spun că atacatorii au primit sume importante de bani trimise din Ucraina
Anchetatorii ruşi au declarat joi că autorii atentatului comis la o sală de concerte de lângă Moscova au primit sume importante de bani trimise din Ucraina, în timp ce Kievul neagă orice implicare în atac, relatează AFP.
"Anchetatorii dispun de informaţii care confirmă că autorii atentatului au primit sume importante de bani şi criptomonede provenite din Ucraina, care au fost folosite la pregătirea acestei crime", a transmis Comitetul de Anchetă rus pe Telegram.
În acelaşi timp, anchetatorii ruşi au afirmat că autorii atacului de la sala de concerte Crocus City Hall de lângă Moscova, soldat cu 143 de morţi, au "legături cu naţionaliştii ucraineni".
"Interogatoriul teroriştilor reţinuţi, examinarea dispozitivelor tehnice confiscate de la aceştia şi analiza informaţiilor privind tranzacţiile financiare au făcut posibilă obţinerea de dovezi ale legăturilor lor cu naţionaliştii ucraineni", a precizat Comitetul de Anchetă, care a anunţat joi arestarea unui nou suspect acuzat că a participat la "finanţarea" atacului de la Moscova, revendicat de organizaţia jihadistă Statul Islamic (SI).
"Un alt suspect implicat în sistemul de finanţare a teroriştilor a fost identificat şi plasat în detenţie", a precizat pe Telegram Comitetul de Anchetă, organismul responsabil cu principalele anchete penale din Rusia.